Fakultet, institutt og sentre

Universitetsmuseet  
Universitetsbiblioteket  
Avdelinger i sentraladministrasjonen

|  |  |
| --- | --- |
| Referanse | Dato |
| 2017/1722-LIG | 19.06.2017 |
|  |  |
|  | |

**Tiltak for å redusere omfanget av midlertidige ansettelsesforhold – tilpasninger til varslet lovendring – melding om vedtak**

Universitetsstyret behandlet i møte 1. juni, sak 65/17 ovennevnte sak. Det ble gjort følgende vedtak:

1. *Universitetsstyret slutter seg til forslagene til innstramming i adgangen til midlertidige ansettelse som er omtalt i denne saken. Styret ser forslagene som en nødvendig tilpasning til de varslete lovendringene i ny lov om statsansatte.*
2. *Hovedregelen ved UiB skal være fast ansettelse, også i eksternt finansierte prosjekter. Unntak fra dette må kun gjelde oppdrag som er av klart kortvarig karakter eller for en kortvarig periode og der det ikke er utsikter til forlengelse.*
3. *Styret forutsetter at det ikke gjøres unntak for hovedregelen for administrativt ansatte. For teknisk ansatte gjelder samme hovedregel, og eventuelle unntak må være særskilt faglig begrunnet. Styret ber universitetsdirektøren iverksette rutiner ved utlysning som sikrer at hovedregelen om fast ansettelse blir fulgt opp og som gir muligheter for å vurdere annen passende stilling for ansatte når dette er aktuelt.*
4. *Forskerstillinger knyttet til eksternt finansiert virksomhet skal som hovedregel være faste dersom varigheten er mer enn to år. Stillingene skal som hovedregel lyses ut.*
5. *Styret forutsetter at ledelsen på alle nivå trekkes tidlig inn i planlegging av ressursbehov i den eksternt finansierte delen av virksomheten og på denne måten bidrar til stabile og forutsigbare ansettelsesforhold.*

De vedtatte endringene vil bli gjort gjeldende fra **1. august 2017**. Senere i høst vil det bli lagt frem ny sak for styret om justeringer i UiBs personal- og ansettelsesreglement som følge av endringene i lov og forskrift. Også BOA-reglementet vil bli justert med nye rutiner for å sikre langsiktig planlegging av ressursbehov.

Vedtakets punkt 3 innebærer at utlysning av alle tekniske- og administrative stillinger skal godkjennes av HR-avdelingen. Vi vil komme tilbake til de praktiske rutinene rundt dette. Det må også lages langtidsplaner for bemanning i tekniske- og administrative stillinger ved enhetene. Dette blir et sentralt tema i HR-gruppen i tiden fremover.

Når det gjelder rapportering om situasjonen med hensyn til midlertidige ansettelser, viser vi til brev av 17. august 2016 (sak 13/2724) med beskrivelse av de årlige rutinene. I tillegg til protokoll-møte i tilknytning til DBH-rapportering i oktober, vil det bli et tilsvarende møte i april hvert år. Vi oppfordrer fakultetsledelsen til å overvåke utviklingen ved ta ut månedlige driftrapporter i Discoverer. Det må da også kontrolleres at det er registrert korrekt hjemmelsgrunnlag for alle midlertidige stillinger. Om kort tid vil vi ha på plass det nye rapporterings-verktøyet (Tableau), som vil gi nye muligheter bl.a. til grafiske fremstillinger.

Fra og med i høst vil spørsmål som gjelder midlertidige stillinger også inngå i den månedlige økonomirapporteringen.

Vi vil arrangere en workshop i HR-forum **17.-18.august** for sammen med fakultetene; UB og UM å gå gjennom ulike behov for justeringer i reglement og praksis i lys av dette vedtaket.

Langsiktig planlegging av ressursbehov vil ellers være et gjennomgående tema i mange sammenhenger fremover og inngå i lederopplæringsprogram fra høsten. Det vil bli arrangert en halvdagssamling om temaet **11. september** for fakultetsledelsene. Vi kommer tilbake med nærmere invitasjon og program. Videre vil dette også være en del av instituttlederprogrammet som starter til høsten. I tillegg vil det bli lagt opp til et halvdagsmøte for HR-medarbeidere og forskningsrådgivere **13. september**. Vi kommer tilbake med nærmere invitasjon og program til disse samlingene.

Vi ber om at styrevedtaket gjøres kjent for alle ansatte. Det er viktig at det gis grundig informasjon til alle forskningsgruppeledere og prosjektledere om de vedtatte innstrammingene i bruken av midlertidige ansettelser i eksternt finansiert virksomhet.

Universitetet i Bergen er avhengig av fortsatt vekst i den eksternt finansierte delen av virksomheten for å nå våre ambisiøse mål. Skal vi lykkes i dette må vi rekruttere de beste forskerne og tilby dem stabile og forutsigbare arbeidsvilkår.

Vennlig hilsen

Tore Tungodden

Fungerende universitetsdirektør Sonja Dyrkorn

HR-direktør

Kopi:  
Hovedtillitsvalgte ved UiB  
Universitetets hovedverneombud